

VLADA REPUBLIKE HRVATSKE

Zagreb, 12. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predlagatelj:** Ministarstvo zaštite okoliša i zelene tranzicije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predmet:** Prijedlog uredbe o izmjenama i dopunama Uredbe o mehanizmima financiranja u okviru sustava trgovanja emisijama stakleničkih plinova

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 101. stavka 3. Zakona o klimatskim promjenama i zaštiti ozonskog sloja (Narodne novine, broj 127/19), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ 2024. godine donijela

**U R E D B U**

**o izmjenama i dopunama Uredbe o mehanizmima financiranja u okviru sustava trgovanja emisijama stakleničkih plinova**

### Članak 1.

U Uredbi o mehanizmima financiranja u okviru sustava trgovanja emisijama stakleničkih plinova („Narodne novine“, broj 107/23) članak 2. mijenja se i glasi:

„Ovom Uredbom osigurava se provedba:

* Provedbene Uredbe Komisije (EU) 2020/1001 od 9. srpnja 2020. godine o utvrđivanju detaljnih pravila za primjenu Direktive 2003/87/Europskog parlamenta i Vijeća u pogledu djelovanja Modernizacijskog fonda kojim se podupiru ulaganja u modernizaciju energetskih sustava i poboljšanje energetske učinkovitosti određenih država članica (SL L 211, 10.7.2020. u daljnjem tekstu: Uredba Komisije (EU) 2020/1001)
* Provedbene Uredbe Komisije (EU) 2023/2606 od 22. studenoga 2023. o izmjeni Provedbene uredbe Komisije (EU) 2020/1001 o utvrđivanju detaljnih pravila za primjenu Direktive 2003/87/EZ Europskog parlamenta i Vijeća u pogledu djelovanja Modernizacijskog fonda kojim se podupiru ulaganja u modernizaciju energetskih sustava i poboljšanje energetske učinkovitosti određenih država članica (SL L 2023/2606, 23.11.2023., u daljnjem tekstu: Uredba Komisije (EU) 2023/2606)
* Delegirane Uredbe Komisije (EU) 2019/856 od 26. veljače 2019. o dopuni Direktive 2003/87/EZ Europskog parlamenta i Vijeća u pogledu funkcioniranja Inovacijskog fonda (Tekst značajan za EGP) (SL L 140, 28.5.2019.)
* Delegirane Uredbe Komisije (EU) 2021/1204 od 10. svibnja 2021. o izmjeni Delegirane Uredbe (EU) 2019/856 u pogledu postupaka podnošenja zahtjeva i postupaka odabira u okviru Inovacijskog fonda (SL L 261/4, 22.7.2021.)

Delegirane Uredbe Komisije (EU) 2023/2537 od 15. rujna 2023. o izmjeni Delegirane uredbe (EU) 2019/856 o dopuni Direktive 2003/87/EZ Europskog parlamenta i Vijeća u pogledu funkcioniranja Inovacijskog fonda (SL L 2023/2537, 20.11.2023.)

### Članak 2.

U članku 3. stavku 1. točkama 4. i 5. riječi: „ i energetiku“ brišu se.

Točka 7. mijenja se i glasi:

*„7. Odbor* jeOdbor za ulaganje koji se sastoji od 13 predstavnika država članica korisnica, tri predstavnika iz država članica koje nisu korisnici Modernizacijskog fonda, jedan predstavnik iz Komisije (predsjedavajući) i jedan predstavnik iz EIB“

### Članak 3.

U članku 4. stavak 1. mijenja se i glasi:

„ (1) Ministarstvo provodi aktivnosti iz članka 1. ove Uredbe u suradnji sa tijelom državne uprave nadležnim za energetiku.“

### Članak 4.

U članku 5. stavak 1. mijenja se i glasi:

„(1) Ministarstvo jednom godišnje podnosi Komisiji pregled iskaza interesa za sljedeće dvije kalendarske godine, s izgledima do 2030. te ažurira informacije o ulaganjima obuhvaćenim prethodnim pregledom iskaza interesa do 30.travnja.“

U stavku 2. briše se točka na kraju rečenice i dodaju se riječi: „ te provodi savjetovanje s relevantnim dionicima o nacrtu pregleda iskaza interesa, prije podnošenja Komisiji.“

###  Članak 5.

Članak 6. mijenja se i glasi:

1. Povjerenstvo za financiranje klimatskih aktivnosti predlaže ulaganja iz Modernizacijskog fonda:
2. Zadaće Povjerenstva iz stavka 1. ovoga članka su:

- osiguravanje postizanje cilja klimatske neutralnosti do 2050., i nacionalnog cilja smanjenja emisija do 2030., posebno za sektore izvan ETS-a i uklanjanje CO2

- koordinacija i praćenje provedbe Modernizacijskog fonda

- koordinacija usmjeravanja korištenja sredstava iz Modernizacijskog fonda

- odobravanje godišnjeg izvješća i pregleda ulaganja u sljedeće dvije godine, s izgledima do 2030. iz sredstava iz Modernizacijskog fonda, a prije podnošenja Europskoj komisiji te dostavljanje izvješća ministarstvu nadležnom za zaštitu okoliša i zelenu tranziciju

- odobravanje odluke o glasanju za predložena neprioritetna ulaganja te ostala otvorena pitanja za potrebe sudjelovanja člana Povjerenstva na sastanku Odbora za ulaganja iz članka 3. stavka 1. točke 7. ove Uredbe

- odobravanje obavijesti o prekinutom ulaganju i zahtjeva za izmjenom odluke o isplati sredstva te dostavljanje ministarstvu nadležnom za zaštitu okoliša i zelenu tranziciju najkasnije 15 dana prije isteka roka za podnošenje izvješća o raspoloživim sredstvima

- odobravanje izvješća o provedbi Modernizacijskog fonda za potrebe provedbe revizije

- odobravanje kategorije i potkategorije sredstava Modernizacijskog fonda iz kojih će se financirati ulaganje koje se podnosi Europskoj investicijskoj banci i Odboru za ulaganja iz članka 3. stavka 1. točke 7. ove Uredbe

- odobravanje poziva za dodjelu sredstava Modernizacijskog fonda za odobrena ulaganja

- odobravanje imenovanja člana i zamjene u Odbor za ulaganja Modernizacijskog fonda

(3) Administrativne i tehničke poslove za Povjerenstvo iz stavka 1. ovoga članka obavlja tijelo državne uprave nadležno za zaštitu okoliša.

(4) O sastavu i načinu rada Povjerenstva iz stavka 1. ovoga članka Vlada Republike Hrvatske donosi odluku.

###  Članak 6.

U članku 9. stavku 1. iza riječi: „Ministarstvo“ dodaju se riječi: “, tijelo državne uprave nadležno za energetiku“.

### Članak 7.

U članku 12. stavku 1. riječi: „u skladu s člankom 16. stavkom 4. Uredbe Komisije (EU) 2020/1001“ brišu se.

U stavku 2. podstavak 4. mijenja se i glasi:

“- praćenja provedbe projekta i ostvarivanja pokazatelja iz točke 2.7. Priloga II Uredbe Komisije (EU) 2020/1001 kako je izmijenjena Uredbom Komisije (EU) 2023/2606.“

Iza stavka 4. dodaje se stavak 5. koji glasi:

„(5) Ministarstvo osigurava da se svake dvije godine provodi revizija upotrebe sredstava iz Modernizacijskog fonda koja su isplaćena Korisnicima (krajnjim primateljima potpore) te dostavlja Komisiji i EIB-u izvješće o reviziji bez nepotrebne odgode, u skladu s člankom 16. stavkom 4. Uredbe Komisije (EU) 2020/1001 kako je izmijenjena Uredbom Komisije (EU) 2023/2606“.

### Članak 8.

U članku 14. stavku 2. riječi: „ iz članka 10. stavka 1. Uredbe Komisije (EU) 2020/1001“ zamjenjuju se riječima: “ iz članka 5. stavka 3. Uredbe Komisije (EU) 2020/1001 koja je izmijenjena Uredbom Komisije (EU) 2023/2606.“

### Članak 9.

Članak 15. mijenja se i glasi:

„(1) Fond najkasnije do 1. travnja tekuće godine dostavlja Ministarstvu prijedlog godišnjeg izvješća za prethodnu godinu, koje mora sadržavati sve informacije navedene u Prilogu II. Uredbe Komisije (EU) 2020/1001 kako je izmijenjena Uredbom Komisije (EU) 2023/2606 te svu popratnu dokumentaciju u skladu s člankom 13. Uredbe Komisije (EU) 2020/1001.

(2) Ministarstvo u ime Republike Hrvatske do 30. travnja tekuće godine podnosi Komisiji godišnje izvješće za prethodnu godinu, u skladu s člankom 13. stavkom 1. Uredbe Komisije (EU) 2020/1001 kako je izmijenjena Uredbom Komisije (EU) 2023/2606.

(3) Godišnjem izvješću iz stavka 2. ovog članaka, Ministarstvo prilaže i pregled ulaganja u sljedeće dvije kalendarske godine, s izgledima do 2030. godine, kao i ažurirane informacije o ulaganjima obuhvaćenima pregledom ulaganja iz prethodne godine.“

### Članak 10.

Ova Uredba stupa na snagu prvoga dana od dana objave u „Narodnim novinama“.

PREDSJEDNIK

mr. sc. Andrej Plenković, v.r.

KLASA: 351-05/24-05/195

URBROJ: 517-04-1-1-24-

Zagreb, \_\_\_\_\_\_\_\_\_\_

**Obrazloženje**

Zakonom o klimatskim promjenama i zaštiti ozonskog sloja („Narodne novine“ broj 127/19, u daljnjem tekstu: Zakon) uspostavljen je pravni temelj za provedbu aktivnosti za financiranje mjera ublažavanja klimatskih promjena u okviru sustava trgovanja emisijama stakleničkih plinova.

Na temelju Direktive (EU) 2018/410 o izmjeni Direktive 2003/87/EZ radi poboljšanja troškovno učinkovitih smanjenja emisija i ulaganje za niske emisije ugljika te Odluke (EU) 2015/1814 (dalje: EU ETS Direktiva), za podršku država članica Europske unije s nižim dohocima (uključujući i Republiku Hrvatsku), člankom 103. Zakona uspostavljen je okvir za Modernizacijski fond kao novi financijski mehanizam u Republici Hrvatskoj.

Modernizacijski fond djeluje pod odgovornošću država članica koje su korisnice fonda, a u suradnji s Europskom investicijskom bankom (EIB), Odborom za ulaganja koji je osnovan za Modernizacijski fond i Europskom komisijom. Modernizacijski fond je uspostavljen u svrhu postizanja ciljeva Europskog zelenog plana podupiranjem zelene i socijalno pravedne tranzicije.

U svrhu definiranja načina primjene navedenog mehanizama financiranja, načina odabira ulaganja za modernizaciju energetskog sektora i ostalih projekata ulaganja, rokova i načina dostavljanja popisa projekata, načina primanja prihoda, provedbe i praćenje provedbe projekata i izvješćivanja prema Europskoj komisiji iz članka 101. stavka 3. Zakona, donesena je Uredba o mehanizmima financiranja u okviru sustava trgovanja emisijama stakleničkih plinova („Narodne novine“, broj 107/23; u daljnjem tekstu: Uredba).

Na temelju ovlasti iz članka 103. Zakona, kao tijelo nadležno za zaštitu okoliša, Ministarstvo zaštite okoliša i zelene tranzicije u svrhu provedbe Modernizacijskoga fonda, predlaže izmjenu Uredbe u svrhu usklađivanja sa odredbama Zakona o izmjenama i dopunama Zakona o ustrojstvu i djelokrugu tijela državne uprave („Narodne novine“, broj 57/24). Ministarstvo zaštite okoliša i zelene tranzicije nakon razdvajanja Ministarstva gospodarstva i održivog razvoja, postaje nadležno tijelo za provedbu Modernizacijskog fonda u suradnji s Ministarstvom gospodarstva. Stoga se predlaže sklapanje sporazuma između dvaju ministarstava i Fonda za zaštitu okoliša i energetsku učinkovitost, koje je provedbeno tijelo Modernizacijskog fonda, a kojim će se detaljnije urediti međusobna prava i obveze.

Slijedom donošenja Provedbene Uredbe Komisije (EU) 2023/2606 od 22. studenoga 2023. o izmjeni Provedbene uredbe Komisije (EU 2020/1001) o utvrđivanju detaljnih pravila za primjenu ETS Direktive u pogledu djelovanja Modernizacijskog fonda (u daljnjem tekstu: Uredba (EU) 2023/2606), određen je novi rok (30. travnja) za dostavu godišnjeg izvješća o ulaganjima i pregledom iskaza interesa do 2030. kojim se podupiru ulaganja u modernizaciju energetskih sustava i poboljšanje energetske učinkovitosti određenih država članica. Nadalje Uredbom (EU) 2023/2606 je propisana obveza dvogodišnje revizije dodjele sredstava iz Modernizacijskog fonda krajnjim primateljima potpore. Povjerenstvo za financiranje klimatskih aktivnosti predlaže ulaganja iz Modernizacijskog fonda te su propisane zadaće Povjerenstva. Sastav i način rada Povjerenstva uredit će se odlukom koju donosi Vlada Republike Hrvatske..

Nadalje, mijenja se članak 10. prijedloga izmijenjene i dopunjene Uredbe na način da ista stupa na snagu prvog dana od dana objave u Narodnim novinama zbog hitnosti primjene izmijenjenih i dopunjenih odredbi Uredbe. Razlog tome je da je do 21. prosinca 2024. potrebno donijeti Odluke ministrice nadležne za okoliš o dodjeli sredstava Modernizacijskog fonda za trenutno objavljene Pozive. Naime, u članku 10. Uredbe (EU) 2023/2606 propisani su rokovi kada se smatra da je ulaganje prekinuto, a obzirom da je Europska investicijska banka izvršila posljednji prijenos sredstava 21. prosinca 2022., rok u kojem Ministarstvo mora preuzeti pravnu obvezu financiranja prema predlagatelju projekta odnosno donijeti Odluku o dodjeli sredstava je 21. prosinca 2024.